Nariadenie Komisie (ES) č. 2557/2001
z 28. decembra 2001,
ktorým sa mení a dopĺňa príloha V nariadenia Rady (EHS) č. 259/93 o kontrole a riadení pohybu zásielok odpadov v rámci, do a z Európskeho spoločenstva
KOMISIA EURÓPSKYCH SPOLOČENSTIEV,
so zreteľom na zmluvu o založení Európskych spoločenstiev,
so zreteľom na nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva [1], naposledy v znení zmien a doplnkov rozhodnutia komisie 1999/816/ES [2] a najmä na jeho článok 16 ods. 1,
keďže:
(1) Rozhodnutím Rady 93/98/EHS [3] sa od 7. februára 1994 spoločenstvo pripojilo k Bazilejskému dohovoru o riadení pohybu nebezpečných odpadov cez hranice štátov a ich zneškodnení.
(2) Zoznam nebezpečných odpadov bol prijatý v súlade s článkom 1 ods. 4 smernice rady 91/689/EHS z 12. decembra 1991 o nebezpečnom odpade [4] v znení zmien a doplnkov smernice 94/31/ES [5] a úprav na základe oznámení členských štátov. Najnovšia verzia tohto zoznamu nebezpečných odpadov sa nachádza v rozhodnutí komisie 2000/532/ES [6] naposledy v znení zmien a doplnkov rozhodnutia rady 2001/573/ES [7].
(3) Spoločenstvo schválilo rozhodnutie C(2001) 107 Rady OECD o revízii rozhodnutia C(92) 39/final o riadení pohybu odpadov určených na zhodnotenie cez hranice štátov vrátane najmä časti II dodatku 4 k tomuto rozhodnutiu, kde sa uvádza zoznam odpadov, ktoré podliehajú tzv. žltému kontrolnému postupu tohto rozhodnutia.
(4) Rozhodnutie C(2001) 107 Rady OECD vrátane časti II dodatku 4 k tomuto rozhodnutiu je záväzné pre členské štáty a spoločenstvo iba v prípade dokončenia náležitých postupov spoločenstva [8]. Preto je potrebné zabezpečiť, aby boli zmeny a doplnky OECD týkajúce sa časti II dodatku 4 na účely tohto nariadenia transponované do právnych predpisov spoločenstva od rovnakého dátumu ako zmeny a doplnky nachádzajúce sa v rozhodnutí 2000/532/ES, a to 1. januára 2002.
(5) Príloha V nariadenia rady (EHS) č. 259/93 sa má zmeniť, aby sa zabezpečilo, že jeho časti 2 a 3 plne zohľadnia najaktuálnejší zoznam nebezpečných odpadov prijatý v súlade s článkom 1 ods. 4 smernice 91/689/EHS a najaktuálnejší zoznam odpadov prijatý radou OECD a schválený spoločenstvom.
(6) Opatrenia ustanovené v tomto nariadení sú v súlade so stanoviskom výboru ustanoveného na základe článku 18 smernice 75/442/EHS,
PRIJALA TOTO NARIADENIE:
Článok 1
Príloha V k nariadeniu Rady (EHS) 259/93 sa nahrádza prílohou k tomuto nariadeniu.
Článok 2
Toto nariadenie nadobúda účinnosť 1. januára 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 28. decembra 2001